**KOMEMORATIVNA SJEDNICA**

**Gojko Vučinić**

**Uvodna riječ**

**Minut ćutanja**

**Predsjednik RSCG – Petar Kapisoda**

**Predsjednik RK Lovćen – Vido Đakonović**

**Kapiten muške reprezentacije – Vasko Ševaljević**

**\_\_\_\_\_\_\_\_\_\_\_\_\_\_\_**

Poštovana porodice Vučinić,

 Dragi prijatelji,

 Otvaram komemorativnu sjednicu povodom smrti **Gojka Vučinića**, trenera golmana muške i ženske rukometne reprezentacije Crne Gore....

 Pozivam Vas da mu odamo počast minutom ćutanja......

\_\_\_\_\_\_\_\_\_\_\_\_\_\_\_\_

**MINUT ĆUTANJA....**

 **Slava mu!**

**\_\_\_\_\_\_\_\_\_\_\_\_\_\_\_\_\_\_\_\_\_**

**BIOGRAFIJA - izvod**

 **Gojko Vučinić** rođen je 29. septembra 1970. godine na Cetinju.

 Već tokom školskih dana istakao se u čuvenoj rukometnoj školi Lovćen, da bi u tom klubu započeo i profesionalnu karijeru.

 Osim Lovćena, bio je čuvar mreže klubova iz Srbije, Slovenije i Španije. Bio je član kadetske reprezentacije SFRJ, kao i državnog tima Crne Gore nakon obnove nezavisnosti.

 Bio je član stručnog štaba - trener golmana muške i ženske reprezentacije Crne Gore.

 Vučinić je preminuo 14. aprila u Eibaru, poslije kraće i teže bolesti.

 Sahranjen je na Cetinju 24. aprila.

\_\_\_\_\_\_\_\_\_\_\_\_\_\_\_\_\_\_\_\_\_\_

Pozivam predsjednika Rukometnog saveza Crne Gore, g-dina **Petra Kapisodu** da Vam se obrati.....

**GOVOR – PETAR KAPISODA**

Draga porodice Vučinić,

 Poštovani prijatelji,

 Danas se opraštamo od velikog igrača, sjajnog trenera i pedagoga, iznad svega od velikog čovjeka.... Od decembra prošle godine i vijesti iz Eibara da mu predstoji najvažnija životna bitka, nadali smo se da će naš Gośa i ovog puta izaći kao pobjednik, kao i mnogo puta tokom karijere....

 Borba koja je trajala četiri mjeseca međutim, bila je uzaludna, opaka bolest jača i od takve ljudine..... Njegovo plemenito srce, nije izdržalo, ali uspomenu na njegovu dobrotu i veliko srce, posvećenost porodici, prijateljima i svim saradnicima, iskrenost u svim životnim situacijama i predanost u poslu, vječno ćemo čuvati od zaborava....

 O liku i djelu Gojka Vučinića osvrt ću dati kao njegov saigrač, i kao neko ko je imao privilegiju da sarađuje sa njim, kao prvi čovjek Saveza....

 Upoznao sam ga kao dijete. Za mene bio je slika i prilika stasitog Crnogorca, očinska figura i uzor svakom mladom igraču. Taj utisak o njemu pratio me je kroz čitavu karijeru i život, kad god sam razmišljao o njemu, vodila me je ta slika. I upravo je to bio naš Gośa – tihi i umjereni čovjek, ali ugledni Crnogorac, od koga je moglo da se nauči mnogo i koji je svu dobrotu i znanje znao da prenese svima koji su bili u njegovom okruženju....

 U igračkoj karijeri ostvario je brojne rezultate, njegovo ime sa posebnim poštovanjem izgovaralo se od Cetinja do Baskije... Svoje porijeklo uvijek je s ponosom isticao... Slavu svog Cetinja i Crne Gore pronio je na način koji može da služi kao primjer.... Na način koji može da bude na ponos porodici Vučinić i svima koji su mu za života, bili najveća podrška....

 Sa njim sam intenzivno sarađivao u posljednje dvije godine. U tom periodu - iz mog ugla, Gośa je bio temelj i oslonac i muške i ženske reprezentacije. Profesionalac koji je uz veliko znanje, pokazivao izuzetnu posvećenost. Pedagog koji je znao da posavjetuje i kolege iz stručnog štaba, i igračice i igrače državnog tima.... A iznad svega bio je prijatelj i brat – **hermano** kako smo mi voljeli da ga zovemo....

 Pamtićemo ga i kao izuzetnog patriotu i to iz onih najiskenijih i najdubljih ubjeđenja... Sjećam se njegovih riječi – za Crnu Goru ću uraditi sve, samo kaži što je potrebno. I koliko god da svi mi volimo ovu državu, on ju je volio na svoj, na poseban način koji može da nam bude primjer... I kada je bio u Crnoj Gori, i kada je predstavljao njene boje širom Evrope, ali i tokom posljednje dvije decenije u Baskiji, znao je ko je – ponosni Cetinjanin kome je Crna Gora sve!

 I u Baskiji, tvom drugom domu, znali su koliko ti znači crvena zastava i državni grb. Zato je i slika iz Eibara koja je obišla Evropu bila uz simbole za koje si živio. Za mene je i posebna simbolika slika dresa sa brojem 15, koji sam nosio tokom karijere.... Ta slika i mene je učinila ponosnim – znao sam koliko si truda i energije uložio da bi naš dres i naša država bila toliko poštovana i u dalekoj Baskiji!

 Zbog svega navedenog, za tobom tuguje Baskija, tuguje čitava Crna Gora....

 A u tvoju kuću, kako si govorio za Cetinje, vraćaš se zauvijek, ranije nego što je iko smio i da pomisli.... Sada još više i jasnije uviđamo koga smo imali i još više smo ponosni što si pripadao našem narodu. Ti si bio mjera za ljudsku dobrotu i nepresušni izvor najljepših vrlina.

 Bila je čast i privelegija poznavati te, družiti se i sarađivati sa tobom. Od tebe smo učili kako se može živjeti dostojanstveno i u surovim vremenima. Ljudi poput tebe se rađaju, a nikada zaista ne umiru. Ti si zauvjek utkao svoj život u bolje sjutra crnogorskog rukometa i tvoje Crne Gore.

 Neka ti je laka crnogorska zemlja.... zemlja koju si volio iznad svega...

 Zbogom Gośa, iskreni prijatelju i ljudska veličino....

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Slijedi obraćanje predsjednika Gojovog matičnog kluba - Lovćena **Vida Đakonovića**,...

**GOVOR – VIDO ĐAKONOVIĆ**

Uvažena familijo Vučinić,

Dragi prijatelji,

Otišao je u nezaborav i legendu – Gojko Vučinić.

 Nije lako danas stajati na ovom mjestu i prisjećati se lika i djela tako velikog čovjeka.

A Gojko Vučinić to, zaista, jeste bio. Prije svega – veliki čovjek.

Plemenit i dobronamjeran.Pošten i iskren. Oličenje skromnosti, časti i nesebičnosti. U svakoj životnoj situaciji.

Odnos prema dresu matičnog kluba, kao i dresovima ostalih klubova za koje je nastupao i naročito odnos prema državnom reprezentativnom dresu i njegovo poimanje i shvatanje sporta i rada sa mladima, samo su djelovi još nekih crta njegovog karaktera - karaktera pravog profesionalca i iskrenog patriote.

Zato i jeste, kao takav, ostavio neizbrisive tragove i vidljive putokaze – i familiji, i prijateljima, ali i saradnicima, igračima i sportskim radnicima. Za primjer, za uzor.

Cetinje i Crna Gora ostali su bez izuzetne osobe, osobe koju su krasile uzvišene ljudske osobine.

Lično – pamtiću divne cetinjske noći ispred Fugine Lokande, tokom kojih smo razmjenjivali životna i sportska iskustva.

Poslednji put u svojoj sali, Lovćenovoj sali bio je u novembru prošle godine, kada je gledao utakmicu izmedju svog Lovcena i Bobanovog Rudara. Iznendjen je bio potencijalom mlađih igrača obije ekipe, ali nije krio iznenadjenje kada je na zidu kancelarije ugledao svoju sliku i sliku generacija sa kojima je nastupao u dresu svog Lovćena. Pogledavši mene, Peđu i Ratka Čuku, rekao je – nijeste me zaboravili?

Ne, dragi Gosha, naravno da te Lovćen nije zaboravio, kako smo ti i rekli tada, niti će te Lovćen i Cetinje ikad zaboaraviti. Jednostavno - velikani poput tebe se ne zaboravljaju. Zauvjek ćes biti dio Lovćenove familije.

Počivaj u miru i zbogom dobri covječe

\_\_\_\_\_\_

U ime muške i ženske reprezentacije naše države, obratiće Vam se kapiten **Vasko Ševaljević**.

**GOVOR – VASKO ŠEVALJEVIĆ**

Draga porodice Vučinić,

 Poštovani prijatelji,

 Pripala mi je nimalo zahvalna uloga da se u ime muške i ženske reprezentacije oprostim od velikog golmana i stručnjaka, a iznad svega velikog čovjeka...

 Istakao sam **nezahvalna uloga**, jer je riječima teško opisati šta je svima nama značio Gojko, koliko je njegova podrška bila značajna u svim zajedničkim uspjesima, a naročito uloga pedagoga, mogu reći i drugog oca zbog životnih lekcija kojima nas je naučio....

 Njegov prerani odlazak je zato gubitak i za porodicu Vučinić, i za rukometnu Crnu Goru i za sve nas koji smo imali privilegiju da ga poznajemo i sarađujemo sa njim...

 Crnu Goru volio je iznad svega, sve nas sa kojima je sarađivao posmatrao je kao članove porodice, a sebe nesebično davao i u teškim i u lijepim trenucima. Svaki uspjeh doživljavao je sa posebnom emocijom.... Iz svakog pada ili poraza, zahvaljujući njemu, izlazili smo sa važnom lekcijom i spremni za nove izazove...

 Nije bio samo temelj porodice... Bio je temelj stručnog štaba i muške i ženske reprezentacije, slika i prilika stamenog Crnogorca, koji je sebe davao svim srcem, uvjeren u više ideale i nesebičan da doprinese onome što je za dobrobit svih...

 Znali smo, a sada naročito znamo koga smo imali i koga ćemo čuvati od zaborava u našim srcima....

 Njegoš je davno zapisao - **Blago onom ko dovijeka živi, imao se rašta i roditi!**

Malo je onih uz koje može da ide ova bezvremena mudrost jednog od najvećih crnogorskih umova....

 **A ti si Gośa upravo to za života zaslužio!**

 Posljednje zbogom **hermano** u ime svih nas.... U ime svih kćeri i sinova rukometne Crne Gore koji će i dalje pronositi slavu naše države širom Evrope i svijeta i čuvati tvoj lik i djelo od zaborava....

**\_\_\_\_\_\_\_**

**ZAVRŠNA RIJEČ**